Predsjednik Turske
<s>Predsjednik Turske Republike () obavlja funkciju šefa države u Turskoj.</s>

<s>On predstavlja i zastupa Tursku Republiku, čuva njenu cjelovitost, obezbjeđuje sprovođenje Ustava i organizuje koordinisano funkcionisanje državnih organa.</s>

<s>Izbor</s>

<s>Kandidat za predsjednika mora imati visoko obrazovanje, imati najmanje 40 godina starosti, biti član Velike turske narodne skupštine ili turski građanin sposoban da bude poslanik.</s>

<s>Izbori za predsjednika počinju 30 dana prije isteka mandata aktuelnog predsjednika.</s><s>Ukoliko tada Velika narodna skupština ne zasjeda, ona se odmah saziva.</s><s>Da bi za predsjednika bio predložen neko ko nije član Velike turske narodne skupštine potrebno je da se prikupi pisani predlog od najmanje 1/5 članova Velike turske narodne skupštine.</s>

<s>Predsjednik se bira dvotrećinskom većinom članova Velike turske narodne skupštine tajnim glasanjem.</s><s>Ukoliko se ne može obezbijediti dvotrećinska većina u dva navrata, onda se prelazi na glasanje prostom većinom.</s><s>Ukoliko tada nijedan kandidat ne dobije većinu, prelazi se u novi krug u koji ulaze dva kandidata sa najvećim brojem glasova.</s><s>Ukoliko ni tada predsjednik ne može biti izabran moraju se održati novi izbori za Veliku tursku narodnu skupštinu.</s>

<s>Izabrani predsjednik Turske Republike podnosi ostavku u svojoj partiji i prestaje mu važiti mandat u Velikoj turskoj narodnoj skupštini.</s><s>Bira se na vrijeme od pet godina (prije 2007 — sedam godina) i može biti ponovno izabran samo jednom.</s>

<s>Nadležnosti</s>

<s>Zakonodavna vlast 
Predsjednik Turske Republike:
 otvara adresom zasjedanja Velike turske narodne skupštine;
 saziva Veliku tursku narodnu skupštinu kada smatra da je to potrebno;
 proglašava zakone;
 vraća zakone u Veliku tursku narodnu skupštinu na ponovno razmatranje;
 raspisuje referendum o izjašnjavanju o ustavnim amandmanima kada smatra da je to potrebno;
 upućuje žalbe Ustavnom sudu ukoliko smatra da su neki zakoni ili podzakonski akti neustavni i nezakoniti;
 raspisuje nove izbore za Veliku tursku narodnu skupštinu.</s>

<s>Izvršna vlast</s>

<s>Predsjednik Turske Republike:
 imenuje i prihvata ostavku premijera;
 imenuje i otpušta ministre na predlog premijera;
 može predsjedavati Savjetom ministara i sazivati ga, kada to smatra za shodno;
 akredituje predstavnike Turske Republike u stranim državama i prima predstavnike stranih država;
 ratifikuje i proglašava međunarodne ugovore;
 otjelotvorava Vrhovnu komandu Turskih oružanih snaga u ime Velike turske narodne skupštine;
 odlučuje o mobilizaciji Turskih oružanih snaga;
 imenuje načelnika Generalštaba;
 saziva Savjet nacionalne bezbjednosti;
 predsjedava Savjetom nacionalne bezbjednosti;
 donosi dekrete sa snagom zakona u vanrednim situacijama na zasjedanju Savjeta ministara pod njegovim predsjedavanjem;
 potpisuje dekrete;
 imenuje članove i predsjedavajućeg Državnog nadzorničkog savjeta;
 daje instrukcije Državnom nadzorničkom savjetu da vrši istrage, ispitivanja i inspekcije;
 imenuje članove Visokog obrazovnog savjeta;
 imenuje rektore univerziteta.</s>

<s>Sudska vlast</s>

<s>Predsjednik Turske Republike imenuje članove Ustavnog suda, jednu četvrtinu članova Državnog savjeta, glavnog javnog tužioca i zamjenika glavnog javnog tužioca Visokog apelacionog suda, članove Vojnog visokog apelacionog suda, članove Vrhovnog vojnog upravnog suda i članove Vrhovnog savjeta sudija i javnih tužilaca.</s>

<s>Vidi još 
 Spisak predsjednika Turske
 Savjet ministara Turske Republike
 Premijer Turske Republike</s>

<s>Spoljašnje veze 
 Službena stranica predsjednika Turske Republike</s>

<s>Politika Turske</s>

